Nokia on valahtanut lyhyessä ajassa pikkutekijöiden joukkoon tärkeillä Kiinan älypuhelinmarkkinoilla. Syynä ovat strategian muutos ja Android-käyttöjärjestelmän saamat etuoikeudet Kiinassa. Uusi tuleminen voi olla erittäin vaikeaa.

Mistä on kyse? Vuonna 2011 Nokialla oli yli 30 prosentin osuus Kiinan älypuhelinmarkkinoista

Vuonna 2012 osuus oli valahtanut vaivaiseen 3,7 prosenttiin

Ykköspaikan on Kiinassakin vallannut korealainen Samsung

Samalla useat kiinalaisvalmistajat ovat jättäneet Nokian kauas taakseen älypuhelinmarkkinoilla

Matkapuhelinyhtiö Nokian asema maailman toiseksi suurimmilla matkapuhelinmarkkinoilla Kiinassa on käymässä entistä tukalammaksi.

Viime kuussa julkaistun markkinatutkimuksen mukaan Nokia on romahtanut älypuhelinmyynnissä poikkeuksellisen rajusti lyhyessä ajassa.

Vielä vuonna 2011 kolmannes Kiinassa myydyistä älypuhelimista oli nokialaisia, mutta viime vuonna osuus oli enää 3,7 prosenttia.

Nokia on nyt Kiinan seitsemänneksi suurin älypuhelinmyyjä, kun se vielä vuonna 2011 oli ykkönen.

Luvut selviävät markkinatutkimusyhtiö Strategy Analyticsin viime kuussa julkaistusta raportista.

Aasialaiset kiilanneet ohi

Nokian edelle rynnisti viime vuonna koko joukko aasialaisia kännykkävalmistajia. Älypuhelinten ykkönen tärkeillä Kiinan markkinoilla on laajalla rintamalla jylläävä korealainen Samsung. Sen osuus myydyistä älypuhelimista on noussut parissa vuodessa 18 prosenttiin.

Nokian edelle ovat rynnineet yhden vuoden aikana myös useat kiinalaisvalmistajat. Älypuhelinmyynnissä suomalaisyhtiön peittoavat selkeästi muun muassa Lenovo, Huawei, Coolpad ja ZTE.

Myös yhdysvaltalainen Apple on ohittanut Nokian Kiinan älypuhelinmarkkinoilla.

Kiinan valtio suosii Androidia

Nokian nopean romahduksen takaa löytyy pari syytä ylitse muiden. Vuodet 2011 ja 2012 ovat olleet yhtiölle suurta muutoksen aikaa, jolloin koko älypuhelinstrategia laitettiin uusiksi. Nyttemmin jo hylätyn Symbian-käyttöjärjestelmän myynti loppui Kiinassa käytännössä kuin seinään eivätkä Windows-puhelimet ole vielä ehtineet saada jalansijaa Kiinan markkinoilla.

-Aluksi Nokialla ei ollut Kiinan markkinoille oikeanlaista tuoteportfoliota. Nyt tilanne näyttää paremmalta, mutta parannettavaa toki vielä löytyy, kiteyttää Etlan tutkija Timo Seppälä.

Samaan aikaan Android-käyttöjärjestelmän räjähdysmäinen nousu Kiinassa on ollut jopa nopeampaa kuin muualla maailmassa.

Isona syynä tähän on ollut Kiinan valtion tapa suosia Androidille suunnattuja sovelluksia. Käytännössä uutta älypuhelinta hankkiva kiinalainen saa Androidilla toimivaan puhelimeensa käyttöön selkeästi enemmän sovelluksia kuin kilpaileviin Windows- ja iOS-käyttöjärjestelmiin.

-Kuluttajan on periaatteessa pakko käyttää kiinalaisia sovelluksia ja palveluntarjoajia Androidin kanssa. Tämä Androidia tukeva toimintamalli saattaa vaikeuttaa oleellisesti Applen ja Microsoftin tuotteiden myyntiä Kiinan markkinoilla, sanoo tutkija Timo Seppälä.

Vaikeudet Kiinassa näkyvät selvästi myös Nokian itse ilmoittamista luvuista. Viime vuoden osavuosikatsauksen perusteella yhtiön liikevaihto romahti eniten juuri Kiinassa, missä rahavirrat pienenivät 6,5 miljardista eurosta vajaaseen 3 miljardiin.

Tuoreimmat lukunsa Nokia kertoo reilun viikon kuluttua osavuosikatsauksessaan.

Androidin korvaaja voi olla jo suunnitteilla

Kiinan matkapuhelinmarkkinat kasvavat juuri nyt hurjaa vauhtia ja Androidin voittokulku näyttää yhä kiihtyvän. Mutta tulevaisuudessa suunta voi olla toinen.

Kiina haluaa suosia vahvasti omia puhelinvalmistajia kotimarkkinoillaan ja pian valtion avittamana markkinoilla voidaan nähdä kokonaan uusi käyttöjärjestelmä.

Se voisi mullistaa maailman suuriman maan älypuhelinmarkkinat.

-On hyvin mahdollista, että siellä on jo Androidin korvaavan käyttöjärjestelmän suunnittelu menossa. Voi olla, että jossain vaiheessa kiinalaiset yritykset kontrolloivat kaikkia innovaatioita, jotka liittyvät Kiinassa käytettävän teknologian hallintaan, arvelee Etlan Timo Seppälä.

Ja silloin Nokian uusi tuleminen Kiinassa voi olla entistä vaikeampaa.